Document ID: 32004D0631

A BIZOTTSÁG HATÁROZATA
(2004. augusztus 13.)
a klasszikus sertéspestis Szlovák Köztársaságban 2004-ben történő felszámolásához való közösségi pénzügyi hozzájárulásról
(Az értesítés a B(2004) 3087. számú dokumentummal történt)
(Csak a szlovák szöveg hiteles)
(2004/631/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia 2003. évi csatlakozási okmányára és különösen annak 32. cikke (1) bekezdésére,
tekintettel az állategészségügyi kiadásokról szóló, 1990. június 26-i 90/424/EGK tanácsi határozatra (1), és különösen annak 3. cikke (3) bekezdésére és 5. cikke (3) bekezdésére,
mivel:
(1)
2004-ben a Szlovák Köztársaságban kitört egy klasszikus sertéspestis járvány. E betegség felbukkanása jelentős veszélyt jelent a közösségi állatállományra.
(2)
A betegség lehető leghamarabb történő felszámolása céljából a Közösség a 90/424/EGK határozatban előírtak szerint pénzügyileg hozzájárulhat a tagállam számára felmerült megfelelő költségekhez.
(3)
A közös agrárpolitika finanszírozásáról szóló, 1999. május 17-i 1258/1999/EK tanácsi rendelet (2) 3. cikkének (2) bekezdése szerint a közösségi szabályok szerint hozott állat- és növény-egészségügyi intézkedéseket az Európai Mezőgazdasági Orientációs és Garanciaalap Garanciarészlege alapján finanszírozásra kerül. Ezen intézkedések felülvizsgálata az említett rendelet 8. és 9. cikkei szerint történik.
(4)
A közösségi pénzügyi hozzájárulás kifizetésének az a feltétele, hogy a tervezett tevékenységek ténylegesen végrehajtásra kerüljenek és a hatóságok a megadott határidőkön belül átadják az összes szükséges információt.
(5)
2004. március 29-én a Szlovák Köztársaság benyújtott egy hivatalos kérést a területén felmerült összes költség visszatérítése iránt.
(6)
A 90/424/EGK határozat 3. cikkében használt „az állattartó gazdák gyors és megfelelő kártalanítása”, valamint az „elfogadható kifizetések” és az „indokolt kifizetések” kifejezések és a kényszervágásokkal összefüggő „egyéb költségek” alatti megfelelő költségkategóriák mindegyikét meg kell határozni.
(7)
Az e határozatban előírt rendelkezések összhangban vannak az Élelmiszerlánc és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Közösségi pénzügyi hozzájárulás folyósítása a Szlovák Köztársaság részére
A 2004. évi klasszikus sertéspestis felszámolása érdekében a Szlovák Köztársaság az alábbiakkal kapcsolatban felmerült költségek 50 %-áig közösségi pénzügyi hozzájárulásban részesülhet:
a)
a 2004. évi klasszikus sertéspestisjárvány felszámolására hozott intézkedések részeként az állataik kényszervágására kényszerült gazdák gyors és megfelelő kártalanítása a 90/424/EK határozat 3. cikke (2) bekezdésének első és hetedik francia bekezdése szerint és e határozat szerint;
b)
az állatok kényszervágásával kapcsolatos műveleti költségek, a tetemek és a termékek megsemmisítése, az épületek takarítása és fertőtlenítése és a fertőzött berendezések tisztítása és fertőtlenítése illetve - szükség esetén - megsemmisítése a 90/424/EK határozat 3. cikke (2) bekezdésének első, második és harmadik francia bekezdése szerint és e határozat szerint.
2. cikk
Meghatározások
Ebben a határozatban a következő meghatározásokat kell alkalmazni:
a)
a „gyors és megfelelő kártalanítás” a 3. cikk (1) bekezdésében meghatározottak szerinti piaci értéknek megfelelő kártalanításnak az állatok kényszervágásától számított 90 napon belüli kifizetését jelenti;
b)
az „elfogadható kifizetések” az anyagok és szolgáltatások klasszikus sertéspestis kitörése előtti piaci áraival arányos beszerzési árainak kifizetését jelenti;
c)
az „indokolt kifizetések” azon anyagok és szolgáltatások beszerzésének kifizetését jelenti, amelyek jellege és az állatok kényszervágásával való közvetlen kapcsolata az 1. cikk (a) bekezdésében említettek szerint bizonyított.
3. cikk
A közösségi pénzügyi hozzájárulásból fedezett megfelelő költségek
1. Az állatok tulajdonosai számára az állatonként kifizetett kártalanítás maximális megfelelő összege az állatok megfertőződése vagy a kényszervágása előtti piaci értékén alapul.
2. Amennyiben a Szlovák Köztársaság által az 1. cikk (a) bekezdése szerint végrehajtott kártalanítási kifizetéseket a 2. cikk (a) bekezdésében meghatározott 90 napos határidő után hajtották végre, akkor a megfelelő összegeket a határidő után felmerült költségek a következők szerint kerülnek csökkentésre:
-
25 %-kal az állatok kényszervágását követő 91. és 105. nap között végrehajtott kifizetések esetében,
-
50 %-kal az állatok kényszervágását követő 106. és 120. nap között végrehajtott kifizetések esetében,
-
75 %-kal az állatok kényszervágását követő 121. és 135. nap között végrehajtott kifizetések esetében,
-
100 %-kal az állatok kényszervágását követő 135. napon túl.
Mindamellett a Bizottság más időskálát és/vagy kisebb csökkentéseket alkalmaz vagy nem alkalmaz csökkentéseket, ha bizonyos intézkedések esetében kivételes végrehajtási körülmények alakulnak ki, vagy ha a Szlovák Köztársaság egyéb jól megalapozott indokokat hoz fel.
3. Az 1. cikk (b) bekezdésében említett pénzügyi hozzájárulásra megfelelő költségek kizárólag a III. mellékletben meghatározott költségek lehetnek.
4. A közösségi pénzügyi hozzájárulás kiszámításakor ki kell zárni:
a)
a hozzáadottérték-adót;
b)
a közalkalmazottak fizetéseit;
c)
a fogyóeszközökön kívül felhasznált köztulajdonú anyagokat.
4. cikk
A kifizetés feltételei és a támogató dokumentáció
1. A közösségi pénzügyi hozzájárulás a 90/424/EGK tanácsi határozat 41. cikkében meghatározott eljárás szerint kerül rögzítésre az alábbiak alapján:
a)
a 2. bekezdésben előírt határidőkön belül az I. és II. mellékletek szerint benyújtott igény alapján;
b)
az (a) bekezdésben említett igény számait megerősítő részletes dokumentumok alapján;
c)
az 5. cikkben említettek szerint a Bizottság által végrehajtott eseti helyszíni ellenőrzések eredményei alapján.
A (b) bekezdésben említett dokumentumokat valamint a vonatkozó kereskedelmi információt a Bizottság helyszíni ellenőrzései során be kell mutatni.
2. Az 1. bekezdés (a) albekezdésében említett igényt az I. és II. mellékletek szerint az e határozat kihirdetését követő 60 napon belül számítógépes formában kell benyújtani.
Amennyiben nem tartják be ezeket a határidőket, akkor a közösségi pénzügyi hozzájárulás minden késedelmes hónap után 25 %-kal csökkentésre kerül.
5. cikk
A Bizottság által végrehajtott helyszíni ellenőrzések
A Bizottság az illetékes nemzeti hatóságokkal együttműködésével a klasszikus sertéspestis felszámolási intézkedéseinek végrehajtására és az ezzel kapcsolatosan felmerült költségekre vonatkozó helyszíni ellenőrzéseket hajthat végre.
6. cikk
Kedvezményezettek
Ennek a határozatnak a Szlovák Köztársaság a címzettje.
Kelt Brüsszelben, 2004. augusztus 13-án.

Labels: 18
19
5
6